SA onderteken verdrag wat lei tot vryehandelooreenkomsPres. Cyril Ramaphosa onderteken die Kigali-ooreenkoms in Rwanda (Foto: Twitter via die Presidensie) Pres. Cyril Ramaphosa was Woensdag een van meer as 40 Afrika-staatshoofde om die Kigali-verdrag te onderteken wat gaan lei tot vrye handel tussen Afrikalande. Ramaphosa het dié verdrag van die Afrika-unie (AU) by die African Continental Free Trade Area (AfCTA) se buitengewone sakeberaad in Rwanda onderteken – dieselfde beraad waarop hy voorgestel het dat ŉ enkele homogene geldeenheid vir Afrikalande geskep moet word. Die doel van die ooreenkoms is om handel tussen Afrikalande te bevorder, asook plaaslike vervaardiging ŉ hupstoot te gee. Ramaphosa het vroeër tydens die beraad gesê dié ooreenkoms sal ŉ gelyke speelvlak vir Afrikalande skep om aan vrye handel deel te neem. Die graderingsagentskap Moody’s het vroeër gesê lande soos Suid-Afrika, Kenia en Egipte sal waarskynlik meer uit die ooreenkoms baat as Afrikalande met ŉ onderontwikkelde infrastruktuur en geldtekorte. Pres. Cyril Ramaphosa onderteken die Kigali-ooreenkoms in Rwanda (Foto: Twitter via die Presidensie) Colin Ellis, Moody’s se direkteur vir strategie, het gesê daar is “aansienlike potensiaal” vir verdere handelsintegrasie in Afrika. “Die AfCTA kan dié integrasie stimuleer. Dit kan verder ook die onderskeie streke se kredietprofiele verbeter, gegewe die stabiliteit wat streekshandel kan bied teenoor tradisionele kommoditeitsuitvoere na die res van die wêreld,” het hy gesê. Nigerië was een van ŉ handjievol ander lande wat nié die ooreenkoms geteken het nie. Pres. Paul Kagame van Rwanda, ook die voorsitter van die Afrika-Unie, het voorheen gesê die ooreenkoms sal egter geteken word selfs al weier Nigerië om in te stem. Ellis het gesê kwessies soos korrupsie en ondoeltreffende doeane-dokumentasie is steeds problematies en sal aandag benodig om nie die proses of die ooreenkoms te kniehalter nie. Die ooreenkoms met nou eers bekragtig word en sal na verwagting in Januarie 2019 in werking tree.